
ANUNCI

CONVOCATÒRIA PER A LA CONCESSIÓ DE SUBVENCIONS ESPECÍFIQUES PER A LA SOCIALITZACIÓ, DIGITALITZACIÓ, ADQUISICIÓ DE MATERIALS ESCOLARS I ADAPTACIONS CURRICULARS CURS 2021-2022

En compliment del decret d'Alcaldia número 1962 de 13 de desembre de 2021, s'obre la convocatòria de concurs públic per a la presentació de sol·licituds de subvencions per a la socialització, digitalització, adquisició de materials escolars i adaptacions curriculars per al cursos 2021-2022, d'acord amb bases específiques per a la concessió d'ajudes a entitats i associacions sense ànim de lucre a Molins de Rei, aprovades pel Ple en sessió ordinària del dia 22 de febrer de 2018, i publicada al BOPB de 5 de març de 2018.

CONVOCATÒRIA PER A LA CONCESSIÓ DE SUBVENCIONS ESPECÍFIQUES PER A LA SOCIALITZACIÓ, DIGITALITZACIÓ, ADQUISICIÓ DE MATERIALS ESCOLARS I ADAPTACIONS CURRICULARS CURS 2021-2022

1. Objecte

És objecte d’aquestes bases específiques estimular la socialització i l’adquisició de materials escolars necessaris per a l’escolarització dels infants i joves en les etapes escolars universals i obligatòria als centres docents públics de Molins de Rei per a l’exercici 2021 (de cara al curs escolar 2021-2022), tot minorant el cost que han de pagar les famílies per aquests conceptes. Per altra banda, també es vol millorar les biblioteques escolars així com les biblioteques d’aula.

2. Bases reguladores i normativa d’aplicació

Aquests ajuts es regeixen per la normativa general de subvencions, per l’Ordenança reguladora de la concessió de subvencions de l’Ajuntament de Molins de Rei, aprovada inicialment pel Ple Municipal en sessió ordinària del dia 25 de gener de 2018, i publicada integrament al BOPB de 15 de febrer de 2018, i per les bases específiques per a la concessió d’ajuts a entitats i associacions sense ànim de lucre a Molins de Rei, aprovades pel Ple en sessió ordinària del dia 22 de febrer de 2018, i publicada al BOPB de 5 de març de 2018. A l’annex V, es detallen la subvenció específica per a la socialització, digitalització, adquisició de materials escolars i adaptacions curriculars.

Les bases estan disponibles al web www.molinsderei.cat, així com a la Base de datos Nacional de subvenciones: http://www.pap.minhap.gob.es/bdnstrans/index

3. Disponibilitat pressupostària

L’aplicació pressupostària corresponent és la següent: “Socialització i materials pedagògics pels centres públics”, amb el número 2021.3040.320001.48004, i amb un saldo de 24.076 €. 

4. Sol·licitants i materials subvencionables

Podran sol·licitar la present subvenció els centres educatius públics de Molins de Rei que imparteixen educació infantil i primària o secundària obligatòria, i també les AFA de les escoles esmentades, si és que la compra d’aquest material escolar es fa a nom de l’AFA. 
Les escoles i les AFA, podran fer sol·licitud, separadament, per la part del material escolar que hagi adquirit cadascun al seu nom.

Per optar a aquesta subvenció, els centres docents públics i les AFA hauran de complir els requisits següents:

a) Tenir aprovada per l’òrgan competent la relació del material escolar pel qual es demana subvenció per al curs 2021-2022.
Aquest requisit s’acreditarà mitjançant una certificació del Secretari/a del centre o de l’AFA en que es faci constar el seu compliment.
b) Aportar la documentació requerida en el termini establert.

El material escolar subvencionable podrà ser el següent:

· Llibres de text
· Materials editat per l’escola (fulls, tòner, rènting d’impressores,...)
· Llibres de lectura/coneixement de l’aula
· Llicències de materials digitals de llibres de text o llibres de lectura/coneixement de l’aula
· Llibres o materials (cd, dvd,...) per a la biblioteca.
· Material d’aules especialitzades.

5. Presentació de sol·licitud, termini i tramitació

La sol·licitud, i la documentació que l’ha d’acompanyar, es podran presentar per un termini de 15 dies naturals des de l’endemà de la data de publicació de la convocatòria al BOPB.

En cas que una sol·licitud es presenti sense algun dels documents que l’ha d’acompanyar, l’Ajuntament concedirà un termini improrrogable de 10 dies al sol·licitant per tal que la completi. Passat aquest termini, la sol·licitud esmentada s’entendrà desistida.

Les sol·licituds s’hauran de registrar preferiblement de forma telemàtica al registre general de l’Ajuntament, a través del web https://www.molinsderei.cat/ a l’apartat tràmits per internet/instància genèrica. Us caldrà signatura digital bàsica com idcat mòbil, que el podeu aconseguir aquí. En última instància de forma presencial i demanant cita prèvia, podreu presentar documentació a l’Oficina d’Atenció Ciutadana de l’Ajuntament de Molins de Rei (C/ Rubió i Ors, 2-4), o per qualsevol altra via contemplada a l’article 16 de la de la Llei 39/2015, d’1 d’octubre, del procediment administratiu comú de les administracions públiques.
· Una sol·licitud específica de subvenció de socialització i adquisició de materials escolars per a l’exercici 2021, curs 2021-2022 (Model I de Sol·licitud).
· Un certificat del secretari/a del centre escolar o de l’AFA relativa als materials socialitzats, digitalitzats, substituïts o adquirits (Model II de certificat ).
· Una declaració responsable i justificació econòmica prèvia de la subvenció (Model III de declaració responsable i justificació econòmica). 
· Certificat bancari de titularitat del compte

La informació sobre aquesta convocatòria i els models de sol·licitud es poden trobar a:
· A la pàgina web de l’Ajuntament:  http://wwwww.molinsderei.cat/temes/educacio


6. Criteris d’atorgament i valoració de sol·licituds

Per una banda, l’Ajuntament de Molins de Rei vol afavorir que les biblioteques i les aules puguin gaudir d’una dotació mínima de llibres i materials per tal d’afavorir els aprenentatges significatius, per aquest motiu, valora que un dels trams ha de consistir en una quantitat fixa, a repartir entre tots els centres públics, sigui quina sigui la seva grandària.

Per altra banda, però, quan es tracta de llibres socialitzats o materials elaborats pel propi centre fotocopiables, la despesa va en funció del nombre d’alumnes de cada centre, així que es valora que un altre dels trams ha de consistir en una quantitat variable, en funció del nombre d’alumnes. Aquest nombre ha d’estar referit al curs escolar 2021-2022 i a les etapes educatives subvencionables (de P3 a 4t d’ESO).

A cada Tram, li atribuïm una part de l’import disponible a l’aplicació pressupostària de l’any 2021. La subvenció final que rebrà cada sol·licitant serà la suma de les subvencions que obtingui en cadascun dels 2 trams, tenint en compte, però, que la subvenció total no podrà superar el 100% de la despesa justificada prèviament.

	TRAMS
	CRITERIS D’ATORGAMENT
	IMPORT

	1
	Subvenció per a llibres i materials per a biblioteques i aules
	10.800,00€

	2
	Subvenció per a llibres i materials socialitzats
	13.276,00€

	
	TOTAL
	24.076,00€



En el cas que hi hagi sol·licituds simultànies d’un centre escolar i de la seva AFA, es tindrà en compte per quin tram es demana la subvenció. Si hi hagués dues subvencions pel mateix tram, es dividiria l’import proporcionalment a la justificació prèvia que hagi presentat cadascú.


7. Òrgan instructor i comissió qualificadora

Per tal de valorar les sol·licituds per accedir a les beques es constituirà una Comissió Qualificadora que comptarà amb la composició següent:
· El/la regidor/a d’Educació de l’Ajuntament, que presideix la comissió, o la persona en qui delegui
· La tècnica del Negociat d’Educació

La Comissió Qualificadora de les sol·licituds es reunirà en el termini màxim de deu dies després de la finalització del període de presentació de sol·licituds als efectes de la seva valoració.

8. Resolució i notificació de l’acord de concessió de subvencions

Quan la Comissió Qualificadora hagi comprovat el compliment dels requisits i hagi valorat les sol·licituds, farà la proposta d’atorgament de subvencions a l’Alcaldia, que adoptarà la corresponent resolució i donarà trasllat del resultat a tots els centres escolars i les AFA sol·licitants.

El termini per resoldre acabarà el 31 de desembre de 2021, i la resolució d’atorgament serà notificada, com a molt tard, el dia 31 de gener de 2022. 

La resolució estarà degudament motivada de conformitat amb el que disposen les bases específiques, quedant acreditats en el procediment els fonaments de la resolució que s’adopti. 

A la resolució es farà constar, a més dels centres escolars o AFA sol·licitants als que se’ls concedeix la subvenció, la desestimació de la resta de sol·licituds de manera expressa, si fos el cas.
Contra aquesta resolució que posa fi a la via administrativa es podrà interposar recurs potestatiu de reposició en el termini d’un mes, a comptar des de la notificació de la mateixa. Transcorregut aquest termini sense haver-ne interposat cap recurs, la resolució serà ferma a tots els efectes.
En cas de presentar-se algun recurs, l’Ajuntament de Molins de Rei resoldrà en el termini d’un mes.”

